গিরিদর্পণ ডেস্ক : তথ্যমন্ত্রী হাসানুল হক ইনু বলেছেন, ‘কামাল হোসেন ও বিএনপি বাংলাদেশে একটি অস্বাভাবিক সরকার তৈরির পাঁয়তারা করতে হাত মিলিয়েছে । ৭ দফা আর ১২ দফার ঘোমটা মাথায় নিয়ে তারা খালেদা-তারেকের মুক্তি দাবির সুর তুলছে।’ বৃহস্পতিবার সকালে ঢাকায় তথ্যমন্ত্রী তার হেয়ার রোডের বাসভবনে অনলাইন সাংবাদিকদের সাথে মতবিনিময়কালে একথা বলেন। ‘শেখ হাসিনার নেতৃত্বে দেশ যখন আইনের শাসনের আলোর পথে এগিয়ে চলেছে, তখন বাংলাদেশ আর বিএনপি ও তাদের সঙ্গীরা চিহ্নিত দন্ডপ্রাপ্ত আসামীদের মুক্ত করার ষড়যন্ত্র করছে’, বলেন তিনি। মন্ত্রী বলেন, ‘রাজাকার ও মুক্তিযোদ্ধাকে একপাল্লায় মাপবেন না, খুনী আর ভালো মানুষকে একপাল্লায় মাপবেন না, মুক্তিযুদ্ধের নেত্রী শেখ হাসিনা আর রাজাকারের নেত্রী খালেদা জিয়াকে একপাল্লায় মাপবেন না।’